തെരുവ് നായ്ക്കളെ കൂട്ടത്തോടെ കടത്തുന്നത് ജാഗ്രത പാലിക്കണമെന്ന് പഞ്ചായത്ത് മുന്നറിയിപ്പ് പാലാ : കൊഴുവനാല് പഞ്ചായത്തിലെ വിവിധ പ്രദേശങ്ങളില് നിന്ന് തെരുവുനായ്ക്കളെ പിടികൂടി കൊണ്ടുപോകുന്നതിനെതിരെ ജാഗ്രത പാലിക്കണമെന്ന് പഞ്ചായത്ത് പ്രസിഡന്റിന്റെ അറിയിപ്പ്. തെരുവുനായ്ക്കളെ കൂട്ടത്തോടെ അജ്ഞാത കേന്ദ്രത്തിലേക്ക് കൊണ്ടുപോകുന്നത് സംബന്ധിച്ച് കേരള കൗമുദി കഴിഞ്ഞ ദിവസം പ്രസിദ്ധീകരിച്ച വാര്ത്തയെത്തുടര്ന്നാണ് മുന്നറിയിപ്പ്. തെരുവുനായ്ക്കളെ പിടികൂടി വാഹനത്തില് കടത്തുന്നതായി അറിഞ്ഞിട്ടുണ്ടെന്നും ഇതിന് പഞ്ചായത്ത് സമിതിയുടെ യാതൊരു നിര്ദ്ദേശവും അനുമതിയും ഇല്ലെന്നും പ്രസിഡന്റ് നിമ്മി ട്വിങ്കിള്രാജിന്റെ അറിയിപ്പില് പറയുന്നു. ഇപ്രകാരം തെരുവുനായ്ക്കളെ പിടിച്ചുകൊണ്ടുപോകുന്നത് ശ്രദ്ധയില്പ്പെട്ടാല് പൊലീസിലോ, പഞ്ചായത്തിലോ അറിയിക്കണം. പൊലീസ് അന്വേഷണം ആരംഭിച്ചു സംഭവത്തില് രഹസ്യാന്വേഷണ വിഭാഗവും അന്വേഷണം ആരംഭിച്ചു. ഇതിന് പിന്നില് വലിയൊരു സംഘം പ്രവര്ത്തിക്കുന്നതായാണ് സൂചന. നായ്ക്കളെ വന്ധ്യംകരിച്ച് പിടിച്ച സ്ഥലത്തുതന്നെ കൊണ്ടുപോയി വിടുമെന്നാണ് സംഘത്തിലുള്ളവര് പറയുന്നതെങ്കിലും ഇത് സ്ഥിരീകരിക്കാന് കഴിഞ്ഞിട്ടില്ല. കഴിഞ്ഞ ദിവസം ഭരണങ്ങാനം, രാമപുരം, കരൂര്, മുത്തോലി പഞ്ചായത്തുകളുടെ വിവിധ ഭാഗങ്ങളിലും സംഘം ഇറങ്ങിയിരുന്നു. കുടുംബശ്രീ ജില്ലാമിഷന്റെ നിര്ദ്ദേശപ്രകാരമാണ് നായ്ക്കളെ വന്ധ്യംകരിക്കുന്ന നടപടിയെന്നാണ് ഇവര് പറയുന്നത്. എന്നാല് രേഖകള് ചോദിച്ചാല് കൈമലര്ത്തും. പൈക വഞ്ചിമല ഭാഗത്തുള്ളവര് ? കൊഴുവനാലില് പട്ടിപിടിക്കാന് പെട്ടി ഓട്ടോറിക്ഷയിലെത്തിയ രണ്ടംഗ സംഘം പൈക വഞ്ചിമല ഭാഗത്തുള്ളവരാണെന്നാണ് സൂചന. ഇതു സംബന്ധിച്ച് വിശദമായ അന്വേഷണം ആവശ്യപ്പെട്ട് കൊഴുവനാല് പഞ്ചായത്ത് പ്രസിഡന്റ് പാലാ പൊലീസിന് കത്ത് നല്കി.